প্রেশার কুকার ফেরি করার নামে বাড়িতে ঢুকে এক গৃহবধূকে ধর্ষণের অভিযোগ উঠল একদল যুবকের বিরুদ্ধে। ধর্ষণের খবর শুনে হৃদরোগে আক্রান্ত হয়ে মৃত্যু হল শাশুড়ির।
শনিবার ঘটনাটি ঘটেছে পূর্ব মেদিনীপুরের এগরা থানার বড়নলগেড়িয়া গ্রামে। বছর পঁচিশের নির্যাতিতা ওই গৃহবধূকে ঘরের মধ্যে একা পেয়ে মুখ চেপে রেখে দুষ্কৃতীরা তাঁকে ধর্ষণ করে বলে অভিযোগ। মেয়ের বাড়ি থেকে ফিরে এসে শাশুড়ি গঙ্গারানি পাল এই খবর শুনে হৃদরোগে আক্রান্ত হয়ে মারা যান। 
স্থানীয় সূত্রে খবর,নির্যাতিতার স্বামী কর্মসূত্রে বাইরে থাকেন। শনিবার নির্যাতিতার শ্বশুর নগেন্দ্রনাথ পাল ও শাশুড়ি গঙ্গারানী পাল কেউই বাড়িতে ছিলেন না। বাড়িতে সেই সময়ে বছর তিনের ছেলেকে নিয়ে ছিলেন ওই গৃহবধূ। অভিযুক্ত ছ’জন যুবক একটি মারুতি ভ্যানে এসে তাঁর ঘরের সামনে দাঁড়ায়। তার পরে প্রেশারকুকার ফেরি করার নামে এসে ওই মহিলার বাড়ির মধ্যে ঢুকে পড়ে দুষ্কৃতীরা। সেই সময়ে ওই গৃহবধূ একাই ছিলেন। অভিযুক্তরা ওই গৃহবধূকে প্রথমে শ্লীলতাহানি এবং পরে ধর্ষণ করে বলে অভিযোগ। 
ওই নির্যাতিতার চিৎকার শুনে গ্রামবাসীরা যুবকদের হাতেনাতে ধরে ফেলে এবং তাদের বেধড়ক মারধর করে। নির্যাতিতার শাশুড়ি গঙ্গাদেবী এই খবর পেয়ে তাঁর মেয়ের বাড়ি থেকে নিজের বাড়িতে এসেই অসুস্থ হয়ে পড়েন। তাঁকে এগরা সুপার স্পেশালিটি হাসপাতালে নিয়ে এলে চিকিৎসকেরা মৃত বলে ঘোষণা করেন। পরে ঘটনার খবর পেয়ে এগরা থানার বিশাল পুলিশবাহিনী ঘটনাস্থলে পৌঁছলে তাদের ঘিরে ধরে বিক্ষোভ দেখান গ্রামবাসীরা। ক্ষোভে ফেটে পড়েন মৃতার আত্মীয় ও পরিজন-সহ গ্রামবাসীরা। 
পরে অভিযুক্ত ছ’জনকে পুলিশের হাতে তুলে দেওয়া হয়। তবে এখনও পর্যন্ত অভিযুক্তদের পরিচয় জানা যায়নি। ঘটনার তদন্ত শুরু করেছে এগরা থানার পুলিশ।